শনিবার সন্ধের বিমানেই লন্ডন যাচ্ছেন মুখ্যমন্ত্রী

কলকাতা: শনিবার সকালে লন্ডনের (London) বিমান ধরার কথা ছিল মুখ্যমন্ত্রী মমতা বন্দ্যোপাধ্যায়ের (Mamata Banerjee)। কিন্তু লন্ডনের হিথরো বিমানবন্দরে (Heathrow Airport) বিদ্যুৎ বিপর্যয়ের জেরে তাঁর যেতে পারেননি তিনি। ব্রিটেনের ব্যস্ততম বিমানবন্দরের পরিষেবা বন্ধ ছিল প্রায় ১৮ ঘণ্টা। শুক্রবার রাতে জানা গিয়েছিল, মুখ্যমন্ত্রীর সফর দু’ দিন পিছিয়ে যাবে। তবে এতটা দেরি হচ্ছে না, শনিবার সকালের পরিবর্তে বিকেলের বিমান ধরবেন তিনি। এই বিমান দুবাই (Dubai) হয়ে লন্ডন যাবে।

শুক্রবার পশ্চিম লন্ডনের (West London) একটি বিদ্যুৎকেন্দ্রে আগুন লেগে যাওয়ায় বিদ্যুৎ পরিষেবায় বিঘ্ন ঘটে। পশ্চিম লন্ডনের অনেকটা অংশ বিদ্যুৎ-বিচ্ছিন্ন হয়ে যায়। সেই কারণেই শুক্রবার সারাদিনের জন্য বিমান ওঠানামা বন্ধ থাকে হিথরোয়। হিথরো কর্তৃপক্ষের তরফে জানানো হয়েছিল, শুক্রবার রাত ১১টা ৫৯ মিনিট (ভারতীয় সময়ানুযায়ী শনিবার ভোর পাঁচটা) পর্যন্ত বিমানবন্দরটি বন্ধ থাকবে। জানা গিয়েছে, হিথরো বিমানবন্দর বন্ধ থাকায় শুক্রবার অন্তত ১,৩৫১টি বিমান বাতিল হয়েছে।

আরও পড়ুন: দুর্যোগের শনি, বজ্রবিদ্যুৎ সহ বৃষ্টিপাত, শিলাবৃষ্টি!

উল্লেখ্য, ঐতিহ্যশালী অক্সফোর্ড বিশ্ববিদ্যালয়ের তরফে (Oxford University) মুখ্যমন্ত্রী মমতা বন্দ্যোপাধ্যায়কে ভাষণ দেওয়ার জন্য আমন্ত্রণ জানানো হয়েছে। সেখানে ছাত্রছাত্রী এবং গবেষকদের সামনে ভাষণ দেবেন তিনি। প্রাথমিকভাবে জানা যাচ্ছে, সংস্কৃতি, ইতিহাস থেকে শুরু করে পর্যটন নানা ক্ষেত্রে পশ্চিমবঙ্গের উন্নয়ন, কন্যাশ্রীর মতো সামাজিক প্রকল্পের কথা অক্সফোর্ডে তুলে ধরতে পারেন তিনি।

লন্ডন সফরের আগে বৃহস্পতিবারই নবান্নের সভাঘর থেকে তিনি না থাকাকালীন কারা কোন দায়িত্ব সামলাবেন সেই দায়িত্বভার প্রদান করে গঠন করেছেন টাস্কফোর্স। রাজ্যের পাঁচ মন্ত্রী সেই দায়িত্ব সামলাবেন। তাঁরা হলেন, চন্দ্রিমা ভট্টাচার্য, শশী পাঁজা, সুজিত বসু, অরূপ বিশ্বাস, ফিরহাদ হাকিম। মুখ্যমন্ত্রীর সঙ্গে যাচ্ছেন মুখ্যসচিব মনোজ পন্থ।